จ.พังงา เจ้าหน้าที่ออกตรวจความพร้อมของสภาพรถโดยสารสาธารณะในช่วงเทศกาลสงกรานต์
จังหวัดพังงา เจ้าหน้าที่ออกตรวจความพร้อมของสภาพรถโดยสารสาธารณะในช่วงเทศกาลสงกรานต์ พบคนขับรถทัวร์โดยสาร 2 ราย และเด็กรถ 2 ราย มีสารเสพติดฉี่ม่วง พร้อมจับดำเนินคดีและเปลี่ยนพิจารณาเพิกถอนใบอนุญาตขับขี่รถสาธารณะ
 
จ.ส.ต.กุศล สมบูรณ์ หัวหน้าสำนักงานขนส่งจังหวัดพังงา สาขาอำเภอตะกั่วป่า พ.ต.อ.เสกสันต์ แก้วสว่าง ผกก.สภ.ตะกั่วป่า จังหวัดพังงา ปลัดอำเภอ พร้อมเจ้าหน้าที่ตำรวจ สภ.ตะกั่วป่า สมาชิก อส.อำเภอตะกั่วป่า ที่ 7 และเจ้าหน้าที่สาธารณะสุขอำเภอตะกั่วป่า จำนวน 30 นาย ได้ออกตรวจความพร้อมของสภาพรถโดยสารสาธารณะ ที่จุดจอดรถ บขส.ตะกั่วป่า และตั้งจุดตรวจบนถนนเพชรเกษมด้านหน้า บขส.ตะกั่วป่า อำเภอตะกั่วป่า จ.พังงา ก่อนเทศกาลสงกรานต์ พร้อมตรวจสอบความปลอดภัยของโครงสร้างรถโดยสาร ตรวจปริมาณแอลกอฮอล์ และสารเสพติดของพนักงานขับรถโดยสาร ตรวจสิ่งผิดกฎหมายที่อาจมีการฉวยโอกาสนำมาพร้อมกับรถโดยสารสาธารณะในช่วงเทศกาลสงกรานต์ ซึ่งได้ทำการตรวจสารเสพติดผู้ขับรถและผู้เก็บค่าโดยสาร จำนวน 40 คน พบสารเสพติดในผู้เก็บค่าโดยสาร 2 ราย ฝ่ายปกครองอำเภอตะกั่วป่า นำตัวไปดำเนินการเข้าค่ายบำบัด และพบสารเสพติดในผู้ขับรถ 2 ราย เป็นรถตู้รับจ้างไม่ประจำทาง 1 ราย รถบัสโดยสารประจำทาง 1 ราย ทางเจ้าหน้าที่ตำรวจ สภ.ตะกั่วป่า จึงนำตัวผู้ขับรถไปดำเนินคดีตามกฎหมาย ส่วนผู้โดยสารทั้งชาวไทย ชาวต่างชาติ ทางเจ้าหน้าที่ได้ประสานให้พนักงานจำหน่ายตั๋วของของบริษัท คืนเงินค่าโดยสารตามระยะทางที่เหลือพร้อมเปลี่ยนรถให้โดยสารไปกับคันอื่นแทน

ทาง จ.ส.ต.กุศล สมบูรณ์ หัวหน้าสำนักงานขนส่งจังหวัดพังงา สาขาอำเภอตะกั่วป่า กล่าวว่า เจ้าหน้าที่ได้ร่วมกันตรวจความพร้อมของรถโดยสารสาธารณะ พร้อมตรวจสารเสพติดกับคนขับรถโดยสารสาธารณะที่สถานี บขส.ตะกั่วป่า เบื้องต้นพบว่าพนักงานขับรถ จำนวน 2 ราย เสพสารเสพติด ทางเจ้าหน้าที่ตำรวจจึงได้นำตัวไปดำเนินคดี ส่วนพนักงานเก็บเงินค่าโดยสาร จำนวน 2 ราย ก็พบสารเสพติดทางเจ้าหน้าที่ฝ่ายปกครองอำเภอตะกั่วป่าจึงนำตัวเข้าบำบัด ส่วนการตรวจสอบสภาพความมั่นคงแข็งแรงของรถมีรถโดยสารบางคันมีที่ปัดน้ำฝนชำรุด และพื้นบันไดชำรุดจึงได้ตักเตือนให้ทางเจ้าของรถนำรถไปซ่อมแซมปรับปรุงให้ มีสภาพมั่นคงแข็งแรง เพื่อความปลอดภัยของประชาชนและนักท่องเที่ยวที่โดยสารรถประจำทาง เพราะในพื้นที่อำเภอตะกั่วป่ามีนักท่องเที่ยวจำนวนมากที่โดยสารรถประจำทาง

ทั้งนี้ หากประชาชน หรือผู้โดยสารพบปัญหาจากการใช้บริการรถโดยสารสาธารณะ หรือมีพฤติกรรมที่อาจก่อให้เกิดอันตราย แจ้งศูนย์คุ้มครองผู้โดยสารและรับเรื่องร้องเรียน สายด่วน 1584 ตลอด 24 ชั่วโมง รวมถึงจัดตั้งศูนย์คุ้มครองผู้โดยสารและรับเรื่องร้องเรียน 1584 ณ สถานีขนส่งผู้โดยสารทุกจังหวัดทั่วประเทศ หรือผ่านแอปพลิเคชั่น DLT GPS ตลอด 24 ชั่วโมง ดาวน์โหลดในระบบ iOS ที่ : https://goo.gl/owBHir และระบบ Android ที่ : https://goo.gl/pkKFMJ

ทางด้าน พ.ต.อ.เสกสันต์ แก้วสว่าง ผกก.สภ.ตะกั่วป่า กล่าวว่า ซึ่งตามนโยบายของรัฐบาลในการดูแลรักษาความปลอดภัยให้กับผู้ใช้รถ ใช้ถนน ซึ่งขณะนี้ทางรัฐบาลก็ได้เป็นห่วงก็ได้สั่งการมายังสำนักงานตำรวจแห่งชาติ และตำรวจภูธรภาคในแต่ละพื้นที่ให้ร่วมมือกับหน่วยงานที่เกี่ยวข้อง บูรณาการในการป้องกันการเกิดอุบัติเหตุโดยเฉพาะในช่วงเทศกาลสงกรานต์ ในส่วนของจังหวัดพังงาได้และดมปล่อยแถวกวาดล้างและดูแลความปลอดภัยทางท้องถนน ในการตั้งจุดตรวจจุดสกัดและตรวจรถยนต์สาธารณะ ซึ่งในพื้นที่อำเภอตะกั่วป่า จะดำเนินการตั้งจุดตรวจ จุดบริการให้กับประชาชนและนักท่องเที่ยว ในช่วงเทศกาลสงกรานต์ เพื่อป้องกันอุบัติเหตุที่เกิดจากรถขนส่งสาธารณะซึ่งจะดำเนินการอย่างเข้มข้น พร้อมขอให้ผู้ประกอบการรถสาธารณะช่วยตรวจสอบสภาพความพร้อมของรถและสภาพคนขับไม่ให้ใช้สารเสพติดเพื่อความปลอดภัย ส่วนคนขับรถบัตรประจำทางที่ตรวจพบปัสสาวะมีสารเสพติด ทางเจ้าหน้าที่ตำรวจได้ดำเนินคดีพร้อมศาลดำเนินคดี และพิจารณาเพิกถอนใบอนุญาตขับขี่รถสาธารณะต่อไป

อย่างไรก็ตาม ขณะนี้ทางจังหวัดพังงาตั้งเป้าหมายลดสถิติการเกิดอุบัติเหตุ ลดจำนวนผู้เสียชีวิตและบาดเจ็บ และต้องไม่มีผู้เสียชีวิตจากระบบขนส่งสาธารณะ พนักงานขับรถต้องมีระดับแอลกอฮอล์เป็นศูนย์ทุกคน พร้อมจัดเจ้าหน้าที่เข้าตรวจสอบสถานประกอบการในช่วงก่อนเทศกาล เพื่อกระตุ้นเตือนให้ผู้ประกอบการ และพนักงานขับรถปฏิบัติตามกฎว่าด้วยความปลอดภัย และให้คำแนะเกี่ยวกับกฎหมายที่เกี่ยวข้องต่อผู้โดยสาร รวมถึงการแนะนำอุปกรณ์ช่วยเหลือกรณีฉุกเฉิน พร้อมทั้งแจ้งผู้ประกอบการ และผู้ประจำรถถึงบทลงโทษขั้นสูงสุดในแต่ละฐานความผิดด้วย